ศาลลงโทษจำคุกผู้จัดการร้านคริสตัล ทองหล่อ 25 และร้านดิเอมเมอรัลด์ทองหล่อ เป็นเวลา 2 เดือนโดยไม่รอลงอาญา
พล.ต.ต.โสภณ สารพัฒน์  ผู้บังคับการตำรวจนครบาล 5 เปิดเผยว่า  ขณะนี้ทางเจ้าหน้าที่ตำรวจได้ดำเนินคดีกับผู้จัดการร้านคริสตัล ทองหล่อ 25 และร้านดิเอมเมอรัลด์ ทองหล่อ เรียบร้อยแล้ว ตามฐานะความผิดตาม พ.ร.บ.สถานบริการ และการฝ่าฝืนข้อกำหนดที่ออกตามประกาศ พ.ร.ก.ฉุกเฉิน โดยมีการส่งฟ้องศาลแขวงพระนครใต้และศาลก็ได้มีคำพิพากษาจำคุกเป็นเวลา 2 เดือนโดยไม่รอลงอาญา นอกจากนี้ทางกองบังคับการตำรวจนครบาล 5 ยังได้มีการตั้งคณะกรรมการขึ้นมาพิจารณาปิดสถานบริการดังกล่าว หากพบว่ามีการกระทำผิดจริงตามเงื่อนไขของประกาศ  คสช. ที่ 22/2558  เรื่อง มาตรการในการป้องกันและแก้ไขปัญหาการแข่งรถยนต์และรถจักรยานยนต์ในทางและการควบคุมสถานบริการหรือสถานประกอบการที่เปิดให้บริการในลักษณะที่คล้ายกับสถานบริการ อาจถูกลงโทษสูงสุดคือต้องปิดสถานบริการเป็นเวลา 5 ปี ทั้งนี้คณะกรรมการชุดดังกล่าว จะเป็นคนละส่วนกับที่ทางกรุงเทพมหานครได้มีคำสั่งให้ปิดสถานบริการเป็นเวลา 14 วันก่อนหน้านี้ ผู้บังคับการตำรวจนครบาล 5 กล่าวอีกว่า ส่วนเจ้าหน้าที่ตำรวจของสถานนีตำรวจนครบาลทองหล่อที่ติดเชื้อโควิด-19 จำนวน 18 นาย ซึ่งทั้งหมดเป็นเจ้าหน้าที่ในสายปฏิบัติงาน ส่วนเจ้าหน้าที่ตำรวจที่ปฏิบัติงานด้านธุรการและอำนวยการไม่มีใครติดเชื้อแต่อย่างใด เบื้องต้นทางแพทย์จากโรงพยาบาลตำรวจวินิจฉัยเบื้องต้นถึงสาเหตุที่ทางเจ้าหน้าที่ตำรวจติดเชื้อโควิด-19 แม้จะมีการสวมหน้ากากอนามัยตลอดเวลา น่าจะมาจากการที่เวลาปฏิบัติหน้าที่เจ้าหน้าที่ตำรวจไม่ได้สวมถุงมือซึ่งการเป็นการนำเชื้อได้